Nadat Standard Bank vir vier jaar twee mede-uitvoerende hoofde gehad het in die persone van Sim Tshabalala en Ben Kruger, is aangekondig dat Kruger met onmiddellike effek sy pos verlaat. Hy bly egter in diens van die bank, maar sal voortaan aan Tshabalala verslag doen.
Die voorsitter van Standard Bank is Thulani Gcabashe. In 2007 het die Industrial and Commercial Bank of China (ICBC) 'n aandeel van 20% in Standard Bank gekoop vir $5,5 miljard.
Die bekende hartchirurg dr. Susan Vosloo is in Durban twee keer deur lede van die eThekwini metropolisie van die pad getrek, geterroriseer om omkoopgeld te betaal vir 'n gewaande verkeersoortreding en gedreig om 'n naweek in die tronk opgesluit te word. Dit het gebeur terwyl sy die stad besoek het om die 27ste kongres van die SA Oorplantingsvereniging (SATS) by te woon.
Die eerste voorval het plaasgevind toe sy op pad na haar hotel was en by 'n rooi verkeerslig gewag het toe die metropolisie langs haar intrek met flitsende ligte en loeiende sirene. Sy was onbewus van enige verkeersoortreding. Die aggressiewe beamptes het haar 'n asemtoets laat doen, maar dit was negatief. Sy is nogtans gedreig met arrestasie, waarop omkoopgeld geëis is. 'n Geskokte Vosloo het R100 oorhandig, waarna sy toegelaat is om te vertrek.
Later die aand het sy met 'n vriend teruggekeer na die plek van die voorval en het hulle weer dieselfde metrovoertuig teengekom. Weer is hulle met aggressie behandel, 'n asemtoets laat doen en van rassisme beskuldig, maar tog toegelaat om ongedeerd te vertrek. Hulle het die voorvalle die volgende dag by die SAPD-stasie Durban Sentraal gaan aanmeld, waar hulle, volgens hulle, professioneel en beleef behandel is.
'n Dag voor die voorval in Durban is Vosloo op 'n glansgeleentheid in Kaapstad aangewys as die Sake-ambassadeur van die Jaar van die Kaapstadse Sakekamer en Die Burger.
Kleinmond en Bettysbaai in staat van beleg
Kleinmond en die aangrensende Bettysbaai verkeer in 'n staat van beleg nadat swart en gekleurde inwoners van die gebiede Over Hills op 'n massaplundertog gegaan het en huise en winkels van hoofsaaklik blankes aangeval het. Hulle sê dit gaan oor huise wat hulle al vir 10 jaar belowe is deur die DA-beheerde Overstrand Munisipaliteit, maar nog nie gerealiseer het nie.
Berigte op sosiale media het dit egter dat die betogers, wat brandbomme in erwe en huise ingooi, rotse langs heuwels laat afrol en fynbos aan die brand steek, sê dit is tyd dat die eiendomme van blankes oorgeneem word. Daar word ook die siening uitgespreek dat die onluste deel is van 'n ANC-plan om die Wes-Kaap onregeerbaar te maak.
Op hierdie stadium is die situasie steeds uiters plofbaar.
ANC al meer verwoede binnegevegte
Die ANC raak al meer verskeurd in verwoede binnegevegte, met die jongste dat die Natalse hooggeregshof beslis het dat die ANC- leiersverkiesing in KZN in 2015 onreëlmatig was en dat die huidige provinsiale leierskap onder voorsitter Sihle Zikakalala onwettig is. Dit is van groot betekenis in die verbete presidensiële opvolgstryd tussen pres. Jacob Zuma en adjunk-pres. Cyril Ramaphosa, met Senzo Mchunu wat Ramaphosa steun en sy opponent Zikakalala wat in die Zuma-kamp is.
Afgesien van ANC-LPs wat openlik afvallig is en Zuma onttroon wil sien, is ANC-voorbokke Jeff Radebe, Lindiwe Sisulu, Matthews Posa en Baleka Mbete ook kandidate in die presidensiële wedloop, benewens natuurlik Nkosazana Dlamini-Zuma. Daarby is leierskorpse in ander provinsies erg verdeeld, met die Wes-Kaap, Oos-Kaap en Noord-Kaap blykbaar pro-Ramaphosa. In die Vrystaat is ook 'n verlammende tweestryd tussen premier Ace Magashule en sy adjunk-voorsitter Thabo Manyoni.
Voorts het die huidige president van die ANC Vroueliga Bathabile Dlamini erg gebots met haar voorganger Angie Motshekga, Minister van Basiese Onderwys. Die Minister van Hoër Onderwys Blade Nzimande is 'n fel kritikus van Jacob Zuma.
Politieke sluipmoorde binne ANC-geledere is al meer aan die orde van die dag, veral in KZN, terwyl die erns van die tweespalt blyk uit die jongste berigte dat volgens Adjunk-minister Bheki Cele pres. Zuma beplan om adjunk-pres. Ramaphosa in die pad te steek en te vervang met sy voorkeur-opvolger en eks-vrou NDZ.
Op hierdie stadium kan nie gesien word hoe die versplintering in ANC-geledere ooit weer geheel gaan word nie. Dit gaan tans onverbiddelik oor wie gaan wen en die mag verkry, met die verloorders wat duidelik nie 'n neerlaag gaan aanvaar nie en hul eie agenda gaan implementeer, al lei dit selfs tot anargie.
Met hierdie binnegevegte binne die regerende organisasie is die land inderdaad op 'n kruitvat, wat egter, indien dit ontplof, veel meer positiewe as negatiewe gevolge kan hê.